Petrus, Dei gratia Senon. archiepiscopus, omnibus Christi fidelibus presentes litteras inspecturis, in Domino salutem. Notum fieri volumus universis quod Girardus Moutuns, miles, in nostra constitutus presentia, feodum suum situm inter Eschieges et Colouers, quod tenebat ab ecclesia Beati-Remigii Senon., eidem ecclesie dudum pro viginti quinque libris Pruvin., titulo pignoris obligatum, monachis Sancti-Remigii vendidit et quitavit cum omnibus ad illud feodum pertinentibus, et F., abbatem Sancti-Remigii eodem feodo investivit, receptis ab eisdem monachis pro feodo illo triginta libris et quinque pruvin. preter viginti-quinque libras pro quibus antea fuerat obligatum. Hanc venditionem laudaverunt et concesserunt, coram nobis, Margareta, uxor dicti G., militis, de cujus parte movebat feodum; Maria, filia et Simon, gener eorum; et fidem corporaliter prestiterunt in manu nostra tam G. miles, quam alii prenominati, quod dictum feodum, bona fide, contra omnes ecclesie Beati-Remigii garentirent. Ut, ergo, hoc ad memoriam perveniat posterorum et perpetua gaudeat firmitate, presentem paginam in hujus venditionis testimonium notari fecimus et sigilli nostri patrocinio communiri. Actum, Senonis, in domo nostra, anno Verbi incarnati Mº CCº tertio, mense martio.